**Legenda**

*Necorupb*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Citește-mi din legenda

sosită astă seară

cu file încărcate

de sfinte neuitări,

întoarse obosite

în prag de primăvară

pe vânturi nevăzute

și cârduri de cocori.

Voi asculta cuminte

povestea renăscută,

rămasă agățată

pe-o margine de gând,

și-atunci voi înțelege

că-n magica volută

bemolii din fligoarne

vor reveni curând.

Vestitele fanfare,

ajunse iar în parcuri

cu-aceeași revărsare

de vaste partituri,

ne vor lovi uitarea

ca nesupuse icuri

înfipte fără milă

în inimi de păduri.

Tăcerea regăsită

în fila de legendă

ne va aduce somnul

din margine de nori,

iar vraja așteptării,

venind să ne cuprindă,

pe trupurile noastre

va cerne doar fiori.